ગાગર ભરી લાવીને એ ઘરની નાની કે મોટી, સ્વચ્છ કે ગંધારી ઓસરીએ મંગાળો માંડેલ છેઃ બે મૂઠી ખીચડી માગી લઈ મંગાળે રાંધેલ છેઃ હળદર વગર ફક્ત મીઠું નાંખીને ખાધેલ છેઃ લોટો પાણી પીધું છેઃ વળતા દિવસના મધ્યાહન સુધીની નિરાંત કરી લીધેલ છેઃ પછી ચાલવા માંડેલ છેઃ જે કોઈ ગામે રાત પડે તે ગામડાંના પાટણવાડિયાના વાસમાં કોઈપણ એક આંગણે રાત ગાળેલ છેઃ ગોદડું-ખાટલો મળે તો ઠીક છે, નીકર પૃથ્વીમાતાના ખોળે ઘસઘસાટ ઊંઘી લીધું છેઃ ખેતરમાં રાત પડે તો ખેતરાંની કૂંવળના ઢગલામાં શિયાળાની રાતો કાઢેલ છેઃ સૂતાં યજમાનોને જગાડયાં નથીઃ ઉપદેશ કોઈને આપ્યો નથીઃ આપ્યો છે કેવળ પ્રેમઃ માગી છે કેવળ મનની માયાઃ હાજરીઓ કઢાવવા વિનવણીઓ કરી છેઃ એદીપ્રમાદીઓનાં પૂંછડાં ઉમેળીને હાજરીઓ કઢાવવાની અરજીઓ કરાવતા આવે છેઃ અને કોઈ કોઈ ગામે સ્થિર થાણું નાખી બેઠા બેઠા રેંટિયો ફેરવે છે.